Ai
5 di Mai si son tignudis lis elezions pes assembleis legjislativis di
Scozie, Gales e Irlande dal Nord, in plui che par diviers comuns
inglês.
In
Scozie,
pe tierce volte di file, i eletôrs a àn premiât il Scottish
National Party (SNP). I indipendentiscj
a àn cjapât il 46,5% dai consens, in cressite dal 1,1% rispiet aes
elezions stadis, ma par vie dal sisteme eletorâl scozês si cjatin
cun 63 deputâts, sîs in mancul de volte stade e doi sot dal vê la
maiorance assolude in Parlament. Chel istès il partît vuidât di
Nicola Sturgeon al guviernarà la Scozie pal tierç mandât di file:
al reste dome di capî se cuntun guvier di minorance o cuntune
aleance cui Verts, che a condividin cun lôr une posizion
progressiste e indipendentiste, e che ta chestis elezions a àn
cressût sei la percentuâl di vôts, sei il numar di deputâts che
al è passât di 2 a 6. Sconfite cence precedents invezit pai
Laburiscj che a pierdin il 9,2% di vôts (cumò a son al 22,6%) e 13
elets. Il Labour,
che in Scozie al veve simpri vût un consens une vore alt, cui siei
24 parlamentârs si ricjate superât fintremai dai Conservadôrs che
a otegnin il 22% dai vôts (+8,1%) e 31 deputâts, 16 in plui de
volte stade. Come numar di elets, i Verts a passin denant dai Liberâi
Democratics che a mantegnin i lôr 5 elets, ma a pierdin un tic di
consens (7,8%, cuntune pierdite di vôts dal 0,1%). Di segnalâ la
partecipazion al vôt, ma dome tes listis proporzionâls, di doi
moviments de çampe radicâl indipendentiste – Solidarity
e RISE – che si son fermâts tor dal 0,5% dai consens.
In
Gales
invezit i Laburiscj a rivin a tignî bot e, si ben che a pierdin il
7,6% dai vôts, cul lôr 34,7% a rivin a elei inte Assemblee Nazionâl
29 deputâts, un in mancul des elezions passadis e doi sot de
maiorance assolude. Sucès impuartant dai nazionalitaris galês dal
Plaid Cymru che cun 12 elets (un in plui de volte stade) e cuntun
consens dal 20,5% (in cressite dal 1,3%) a deventin il secont grup de
Assemblee passant denant dai Conservadôrs che a van jù di 14 a 11
deputâts e a pierdin il 3,9% dai vôts (21,1%). La sorprese
principâl des elezions e rive però dai populiscj antieuropeans dal
UKIP che cuntun 12,5% di vôts a jentrin pe prime volte te Assemblee
Nazionâl dal Gales e lu fasin cun 7 deputâts. I Liberâi
Democratics si ricjatin invezit cuntun sôl dai cuatri elets che a
vevin e cuntune pierdite di consens dal 2,9% (7,7% dai vôts).
Par
chel che al rivuarde la Irlande dal
Nord il Democratic
Unionist Party (DUP) al piert un tic di
teren (-0,8%), ma cul 29.2% di vôts e 38 elets si conferme come
prime fuarce politiche te Assemblee nordirlandese. Conferme ancje pal
Sinn Féin
che cul 24% di consens e 28 deputâts al rapresente il secont partît
de Irlande dal Nord e il prin tra l’eletorâl nazionalist irlandês.
Contrari però di ce che al sucêt inte Republiche di Irlande, là
che il Sinn Féin
al va dilunc a cressi, intal Nord al à pierdût il 2,9% dai vôts e
un elet. In flession ancje il secont partît nazionalist, o sei il
Social Democratic and Labour Party
(SDLP), che si ferme al 12% dai vôts (il 2,2% in mancul de volte
stade) e al va jù di 14 a 12 deputâts. I rive devant l’Ulster
Unionist Party (UUP) cul 12.6% dai
consens (-0,7%) e 16 elets. Cul 7% dai vôts (-0,7%) e 8 deputâts
l’Alliance Party
si conferme cuinte fuarce politiche de Assemblee nordirlandese. I
vôts e i elets pierdûts dai partîts de aree nazionaliste, o sei
Sinn Féin
e SDLP, si son spostâts sui Verts, che a son passâts di 1 a 2 elets
e che a àn plui che dopleât i vôts (2,7% cuntun aument dal 1,8%
rispiet aes elezions stadis), e sul gnûf sogjet politic de çampe
radicâl irlandese (un dai pôcs presint sei intal Sud che intal Nord
de isule) People before Profit Alliance
che al jentre pe prime volte inte Assemblee nordirlandese cun 2
deputâts (2% di vôts, in cressite dal 1.2%). A completâ il cuadri
dai elets o vin la conferme di un rapresentant de Traditional
Unionist Voice e un deputât
indipendent.
Font:
BBC,
06-07/05/16
kac_Latn fur_Latn fur_Latn fur_Latn srd_Latn fur_Latn fur_Latn eng_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn ast_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lvs_Latn fur_Latn fur_Latn fur_Latn fur_Latn fur_Latn gle_Latn fur_Latn fur_Latn fur_Latn ita_Latn fur_Latn fur_Latn eng_Latn fur_Latn fur_Latn fur_Latn fur_Latn eng_Latn fur_Latn fur_Latn gle_Latn fur_Latn fur_Latn fur_Latn fur_Latn eng_Latn fur_Latn fur_Latn fur_Latn fur_Latn lmo_Latn fra_Latn zho_Hans unk